RETTEN FOR EU-PERSONALESAGERS DOM

(Første Afdeling)

21. januar 2014

Sag F-114/12

Ewelina Jelenkowska-Luca

mod

Europa-Kommissionen

»Personalesag – tjenestemænd – løn – udlandstillæg – betingelserne i artikel 4, stk. 1, litra b), i vedtægtens bilag VII – statsborgerskab i den stat, på hvis område tjenestestedet er beliggende – sædvanlig bopæl«

Angående: Søgsmål anlagt i medfør af artikel 270 TEUF, der finder anvendelse på Euratom-traktaten i henhold til denne traktats artikel 106A, hvorunder Ewelina Jelenkowska-Luca har nedlagt påstand om annullation af afgørelsen af 11. juli 2012, hvorved Europa-Kommissionen afslog den klage, hun havde indgivet den 25. marts 2012 over afgørelsen om ikke at tildele hende udlandstillæg fra den 1. marts 2012.

Udfald: Europa-Kommissionen frifindes. Ewelina Jelenkowska-Luca bærer sine egne omkostninger og betaler Kommissionens omkostninger.

Sammendrag

1. Tjenestemænd – løn – udlandstillæg – betingelser for ydelse – bevisbyrden påhviler tjenestemanden

[Tjenestemandsvedtægten, bilag VII, art. 4, stk. 1, litra b)]

2. Tjenestemænd – løn – udlandstillæg – betingelser for ydelse – varig bopæl uden for den medlemsstat, hvori der gøres tjeneste, i referenceperioden – begrebet varig bopæl – omstændigheder, som gør det muligt at antage, at den varige bopæl er på tjenestestedet

[Tjenestemandsvedtægten, bilag VII, art. 4, stk. 1, litra b)]

1. For så vidt angår udlandstillæg påhviler det den pågældende tjenestemand at godtgøre, at betingelserne i artikel 4, stk. 1, i bilag VII til vedtægten er opfyldt.

Som følge heraf kan et af en tjenestemand, som er statsborger i den medlemsstat, hvori der gøres tjeneste, fremsat argument om, at det, eftersom han ikke var statsborger i referenceperioden, tilkom institutionen at bevise, at han i nævnte periode havde knyttet mangfoldige og tætte bånd til denne medlemsstat, ikke tiltrædes. Denne fortolkning af artikel 4, stk. 1, litra b), i bilag VII til vedtægten ville nemlig, i et tilfælde med en tjenestemand, som bor eller har boet i tjenestelandet uden at være statsborger i nævnte land, indebære, at det antages, at betingelserne for at få tildelt udlandstillæg er opfyldt i et sådant tilfælde. En sådan fortolkning er imidlertid i strid med de strenge betingelser, der er fastsat i nævnte bestemmelse.

(jf. præmis 15 og 16)

Henvisning til:

Retten i Første Instans: 27. september 2000, sag T-317/99, Lemaître mod Kommissionen, præmis 48; 13. december 2004, sag T-251/02, E mod Kommissionen, præmis 84; 13. september 2005, sag T-283/03, Recalde Langarica mod Kommissionen, præmis 142

Personaleretten: 11. juli 2007, sag F-7/06, B mod Kommissionen, præmis 39; 25. september 2007, sag F-108/05, Cavallaro mod Kommissionen, præmis 78

2. Den omstændighed, at en tjenestemand, der henhører under artikel 4, stk. 1, litra b), i bilag VII til vedtægten, har taget varig bopæl, et begreb, der skal forstås som en udpegning af midtpunktet for hans interesser, i det land, som han gør tjeneste i, selv kun for en meget kort periode i løbet af referenceperioden, fratager ham automatisk udlandstillæg.

For så vidt angår afgørelsen af stedet for den varige bopæl gør den omstændighed at være flyttet til den medlemsstat, hvori tjenesten udøves, for at slutte sig til sin ægtefælle, at råde over en bolig for at bo sammen med sidstnævnte og at udøve en erhvervsmæssig aktivitet hér det muligt at antage, at der er sket en flytning af det sædvanlige midtpunkt for interesserne til det pågældende land. Desuden gør den omstændighed at have taget skridt til opnåelse af statsborgerskab i den medlemsstat, hvori der gøres tjeneste, det så meget mere muligt at antage, at en tjenestemand har haft til hensigt at flytte midtpunktet for hans interesser til denne medlemsstat.

(jf. præmis 24-26)

Henvisning til:

Personaleretten: B mod Kommissionen, præmis 38 og 39; 4. december 2008, sag F-6/08, Blais mod ECB, præmis 91; 5. december 2012, sag F-6/12, Bourtembourg mod Kommissionen, præmis 26 og 28; 26. juni 2013, sag F-21/12, Achab mod CESE, præmis 34, der verserer som appelsag for Retten for Den Europæiske Union under sagsnummer T-430/13 P